Psalm 19 – God bestaan en God praat met ons – Bybelskool
Psalm 19 – God bestaan en God praat met ons
Written by Chris van Wyk on Nov 9, 2011 . Posted in Psalms, Psalms 1-41.
Psalm 19 is een van die skeppingspsalms (soos ook 29, 33, 65, 74, 104, 136, 147 en 148). Dit roep die verloop van die skeppingsverhaal van Genesis 1-3 in herinnering. Die Psalmis het gehoop dat dié Psalm mense in vervoering sou laat oor God, sodat hulle later as hulle van die tempel af huis toe gaan, met 'n groter bewussyn van die heerlikheid van God sou lewe, sodat elke keer wat hulle weer kyk na die hemel en na die son en die normale gang van die dag en die nag ervaar, hulle van God bewus sou bly.
PSALM VAN DIE WOORD
Maar dié Psalm gaan nie net oor die heerlikheid van die skepping nie. Dit beweeg van 'n loflied oor die skepping na 'n loflied oor die wet van God wat vir die mens doen wat die son doen vir die skepping. Dit bring lig en krag en die teenwoordigheid van God self tot in die dieptes van die menslike hart (NT Wright). En hierdie wet is natuurlik die spilpunt van die verbond wat Israel aan God verbind het, die hart van Sy Woord aan hulle. Met die wet as hulle wegwyser, was Israel die uitverkore volk van die SkepperGod.
En die Psalmis het gehoop dat dié skets van die Woord, soos druppels heuning uit 'n heuningkoek, hulle sou inspireer, sou laat begeer om in die Woord te lewe, dit hulle huis te maak, sodat God nie net 'n veraf en van-bo-af God sou bly nie, maar die persoonlike God, dié een wat in die lewe deur sy Woord betrokke is, en hulle Hom sou ontmoet in die Woord en met sy Woord aan hulle sy en in hulle hart met Hom 'n pad sou stap.
Ek gee vandag my eie vertaling van hierdie gedeelte. Ek doen dit 1) omdat daar nuanses is wat verlore gaan in die huidige vertaling, 2) omdat ek graag die gedagte-eenhede van die Psalm wil onderstreep, en 3) sodat jy in die lees daarvan geïnspireer kan word om elke oomblik van jou lewe bewustelik met dié God te lewe:
1 Vir die koorleier.
2 Die hemel getuig van die heerlikheid van God,
die uitspansel maak die werk van sy hande bekend.
3 Die een dag gee die berig deur aan die ander
en die een nag deel die kennis aan die volgende mee.
4 Sonder spraak en sonder woorde,
5 Tog gaan daarvan 'n boodskap uit oor die hele wêreld
en hulle taal bereik die uithoeke van die aarde.
Vir die son is daar in die hemel 'n tent opgeslaan.
6 As hy stralend begin om sy baan te volg,
is hy soos 'n bruidegom wat uit sy slaapkamer kom,
soos 'n krygsman wat sy ere-rondte hardloop.
7 Aan die een kant van die hemel kom hy op
8 Die woord van die Here is volmaak:
Die onderwysing van die Here is betroubaar:
dit gee wysheid aan dié wat nog onervare is.
9 Die bevele van die Here dui die regte koers aan:
dit maak die hart bly.
10 Die ontsag vir die Here is goed:
11 Hulle is kosbaarder as goud, selfs as fyngoud,
soeter as heuning, as druppels uit 'n heuningkoek.
12 U dienaar laat hom daardeur leer.
Wie dit alles onderhou, groot is sy beloning.
13 Wie sien sy eie dwalinge raak?
Reinig my van dié wat ek onwetend gedoen het.
14 Weerhou my van arrogante mense,
Dan sal ek onberispelik wees en vry van groot sonde.
15 Mag wat ek sê en wat ek dink tog vir U aanneemlik wees,
GOD BESTAAN – Die heerlikheid van God in die skepping
In vers 2 word die sigbare heerlikheid van God in die heelal geskets
In vers 3-5a word die onsigbare teenwoordigheid van God wat dag na dag en nag na nag op 'n woordelose maar ervaarbare manier oorgedra word besing.
In vers 5b-7 word die son as sigbare verteenwoordiger van God geskets wat van die een kant van die aarde af tot die ander kant die wêreld verlig en verwarm met sy gloed.
GOD PRAAT – Die heerlikheid van God binne ons
In vers 8-10 word die waarde van die Woord beskrywe in terme van die impak wat dit in 'n mens se lewe kan hê, nie as 'n paaiboelie nie, maar as 'n inspirasie.
In vers 11 word die waarde vergelyk met dié van goud en heuning
In vers 12-13a word dié waarde uitgespel as 'n leerervaring wat uitmond en afsluit …
In vers 13b-15 met die gebed dat God van binne-af sal verander, sal reinig deur sy Woord en 'n vastigheid sal gee wat die toets van die tyd sal kan deurstaan.
God bestaan. God is teenwoordig. Jy ervaar dit in die ritme van die dag en nag. Jy voel dit brand op jou vel in die dag.
God praat. Jy kan dit ervaar in die effek wat die Woord op jou kan hê. Dit is soos druppels heuning uit 'n heuningkoek. Dit inspireer en gee vastigheid.
Hierdie Psalm het artikel twee van die Nederlandse Geloofsbelydenis geïnspireer. Die middele waardeur ons God ken word só uitgespel:
Ons ken Hom deur twee middele: Ten eerste deur middel van die skepping, onderhouding en regering van die hele wêreld. Dit is onsigbare dinge van God, naamlik sy ewige krag en goddelikheid, duidelik laat sien, soos die apostel Paulus sê (Rom. 1:20). Al die dinge is genoegsaam om die mense te oortuig en hulle alle verontskuldiging te ontneem.
Ten tweede maak Hy Hom deur sy heilige en Goddelike Woord nog duideliker en meer volkome aan ons bekend, en wel so veel as wat vir ons in hierdie lewe nodig is tot sy eer en tot die saligheid van hulle wat aan Hom behoort. Skrifverwysings: Ps. 19:2; Ef. 4:6; 1 Tim. 2:5; Deut. 6:4; Mal. 2:10; 1 Kor. 8:4, 6; 1 Kor. 12; 1 Kor. 1.
In Kolossense 1:15-20 werk Paulus met 'n herinterpretasie van hierdie Psalm, en noem hy Jesus die vervulling van die skepping (1:15-16) sowel as van die verbond (1:18b-20). Die SkepperGod is ook die verlossende VerbondsGod. Die verskil tussen Psalm 19 en Kolossense 1 is natuurlik dat die teologie van Jesus, die Messias, die een deur wie beide die skepping as die verlossing te weeg gebring is, die verhaal van Psalm 19 herskrywe. Let ook op hoe daar in Kolossense klem gelê word op Jesus as die beeld van God, met woorde wat aan die skeppingsverhaal ontleen is (Gen 1:26).